午夜登嶓山
作者：范成大
朝代：宋

paragraphs: 癉暑嚴夜裝，乘凉躡危嶠。
猿依黑林號，鬼閃青炬嘯。
驚鳥動危葉，吟蟲滿荒草。
泉聲遠相隨，山色近如杳。
夢猶風燈前，身已雲木杪。
浮生固有役，遠道何時了。
豈惟失寢興，亦自倒昏曉。
恭惟天心仁，頗議民力槁。
我懷漢制詔，來慰蜀父老。
熙如春臺登，沃若時雨膏。
須知簡書急，勿厭蓐食早。
但勤筆力淬，時助詩腸攪。